钦定古今图书集成/明伦汇编/宫闱典/第003卷 > 荆川稗篇 > 《论西汉女主之祸》胡寅
## 钦定古今图书集成/明伦汇编/宫闱典/第003卷 > 荆川稗篇 > 《论西汉女主之祸》胡寅

致堂胡氏曰：“外戚之祸在王氏，然汉初功臣平、勃等
预有罪焉。高祖崩，倡言吕后与帝共定天下，帝王诸
刘，后王诸吕，无不可者，于是大裂土疆，以王诸吕，侵
弱刘氏，罪一也。孝惠即世，听张辟疆之说，纵诸吕居
中用事，专权禁闼，共斡兵柄，上以媚太后，下以安己
身。由是诸吕不可制，罪二矣。高后即世，虽能诛诸吕”，
立孝文，然自兹以往，母后习见前世用事，例为出阃
之言。观大臣议所立，皆曰“齐王，高帝孙”，然母家驷钧
恶淮南王，母家又恶独代王，母家薄氏谨良，遂立孝
文。则平、勃之徒畏母后深矣。盖汉母后豫政临朝，不
必少主，虽长君亦然。窦太后好黄老，恶儒士，儒士多
不得进。赵绾、王臧欲助上兴制度，则发其奸利寝之。
窦婴，兄子也，恶之则除门籍，喜之则为相。梁孝王爱
之，则诵言请立为嗣，不顾大宗之重。王太后于灌夫，
骂坐则不食，论弃市。韩嫣，帝所贵也，太后欲杀之，则
帝不能救，可谓“司晨豫”事矣。武帝欲立昭，则杀钩弋
夫人，驯致王氏篡夺，其所从来者远矣。